text: Rekordernes måned i Billund
  01 august 2010 kl. 09.40
  Billund Lufthavn har netop overstået den mest succesfulde måned i lufthavnens historie.
  Lufthavnen har søndag offentliggjort månedstatistikken for juli:
   
  Billund Lufthavn havde i juli måned 349.293 passagerer. Det er en stigning på 23,7 % i forhold til juli måned sidste år.
  Dermed bliver juli rekordernes måned for Billund Lufthavn. Først og fremmest blev juli den travleste måned i lufthavnens historie. Den hidtidige rekord var fra juli 2008, men i juli 2010 gik 33.334 flere passagerer gennem terminalen end i 2008, hvilket svarer til en stigning på 10,5 %.
  Juli blev også måneden, hvor der blev sat ny passagerrekord for en enkelt weekend. Den 16. ? 18. juli rejste mere end 40.300 passagerer til eller fra Billund.
   
  Og endelig blev der sat ny dagsrekord ? hele to gange faktisk. Den gamle rekord var fra 20. juli 2008 med 13.762 passagerer, og den blev overgået den 17. juli, men allerede slået igen den 24. juli, hvor 14.447 passagerer rejste gennem lufthavnen.
  Udenrigsrutetrafikken havde en fremgang på 23,7 % til i alt 171.803 passagerer.
  Den høje vækst i udenrigstrafikken skyldes i høj grad, at Ryan Air, Cimber Sterling og Norwegian tilsammen har åbnet 10 nye direkte ruter i løbet af foråret. Ligeledes har KLM og Lufthansa fortsat deres succes med ruterne til knudepunkterne i Amsterdam og Frankfurt.
  Top 5 listen for Billunds udenrigsruter ser sådan ud:
  London
  Amsterdam
  Frankfurt
  Oslo
  Alicante
  I juli måned rejste 161.057 passagerer med charterfly fra Billund Lufthavn, hvilket er en fremgang på 22,6 %.
  Årsagen til det stigende antal chartergæster skal findes i et øget udbud af charterdestinationer og i at der er kommet nye charterbureauer til. Det skal også bemærkes, at juli måned 2010 har en ekstra lørdag i forhold til juli måned 2009, hvilket påvirker resultatet positivt, da lørdag er en stor charterrejsedag.
  Det er Tyrkiet, Grækenland og Spanien, der står for det største antal passagerer, og specielt er antallet af rejsende til Tyrkiet stærkt stigende med 33 % flere rejsende i forhold til sidste år.
  Top 5 over charterdestinationerne ser således ud:
  Antalya
  Palma de Mallorca
  Chania
  Burgas
  Rhodos
  Indenrigstrafikken til København har fortsat fremgangen fra tidligere måneder, og i juli måned er der tale om en stigning på 40,8 %. I alt har 14.038 passagerer benyttet ruten til København, og indenrigstrafikken udgør således 4,0 % af lufthavnens samlede trafik i juli måned.
  På fragtsiden fortsætter den fremgang, der har kendetegnet 2010. I forhold til 2009 er der tale om en stigning på 30,0 % svarende til, at 5.503 tons gods er blevet ekspederet i Cargo Center Billund.
  